Lloyd se aanname dat die aksies soos bo aangedui, ’n versugting na “Verwoerdiaanse” bruin nasionalisme is, moet gelees word teen die agtergrond van iemand wat gereeld al in dié ruimte geskryf het dat daar nie iets soos “bruin mense” bestaan nie.
Allereers erken dié bedeling die diversiteit van Suid-Afrika se bevolking. Terselfdertyd gee dié bedeling elke Suid-Afrikaner die reg om op hul grondwetlik verskanste régte aan te dring, soos die “ontevrede, uitgeskopte” ANC-lede wat op die regverdige toepassing van regstellende aksie en die omhelsing van hul Khoi-afkoms aanspraak maak.
Ook vir diegene wat stry teen rassediskriminasie in die DA of die afskaling van hul Afrikaanse moedertaal, vir húlle maak die Grondwet en Handves van Menseregte voorsiening; ewe so vir hulle wat “in die naam van die gestorwe Khoi ’n nuwe politieke rol wil beding”.